তিন বছর আগে লোকসভা নির্বাচনে গুজরাতের মুখ্যমন্ত্রী নরেন্দ্র মোদীর নেতৃত্বে সারা দেশে ঝড় তুলে ক্ষমতায় এসেছিল বিজেপি। এনডিএ-র শরিক দলগুলি ছাড়াই বিজেপি সংখ্যাগরিষ্ঠ দল হিসেবে উঠে এসেছিল। প্রধানমন্ত্রী নরেন্দ্র মোদীর নেতৃত্বে নতুন সরকারের দাপটে বিরোধী দলগুলি কোণঠাসা হয়ে পড়ে তখন থেকেই। 
অন্যদিকে মোদীর নেতৃ্ত্বে কেন্দ্রে সরকার থাকায় দেশ জুড়ে হিন্দু জাতীয়তাবাদের ধারণাকে আরও বেশি করে ছড়িয়ে দেওয়ার ক্ষেত্রে সুবিধা হয় রাষ্ট্রীয় স্বয়ংসেবক সংঘের। তাঁদেরই স্বয়ংসেবক দেশের প্রধানমন্ত্রী হওয়ায় স্বভাবতই উজ্জীবিত হয়েছিলেন আরএসএস নেতৃত্ব।
শুক্রবার যেন আরও এক স্বপ্নপূরণ হল নাগপুরের আরএসএস শীর্ষকর্তাদের। গত মাসের শেষে এক স্বয়ংসেবক রামনাথ কোবিন্দ রাষ্ট্রপতি ভবনে আসীন হয়েছেন। আর এ দিন উপরাষ্ট্রপতি পদে আনুষ্ঠানিক ভাবে বসলেন বেঙ্কাইয়া নাইডু। 
দেশের তিনটি সর্বোচ্চ সাংবিধানিক পদেই আরএসএস স্বয়ংসেবক বসলেন, এমন ঘটনা ঘটলো সংঘ স্থাপন হওয়ার ৯২ বছর পরে। ১৯২৫ সালের ২৭ সেপ্টেম্বর বিজয়া দশমীর দিন নাগপুরে কেশব বলিরামরাও হেগডেওয়ার আরএসএস-এর প্রতিষ্ঠার কথা ঘোষণা করেন। 
সংঘের নেতৃত্ব প্রকাশ্যে স্বীকার না করলেও, এ কথা কারও অজানা নয় যে নরেন্দ্র মোদী বা বিজেপি সভাপতি অমিত শাহ চালিত হন নাগপুরের নির্দেশেই। নীতি নির্ধারণের ক্ষেত্রে ‘নাগপুর-লাইন’-ই মেনে চলতে হয় বিজেপিকে।

তিন মূর্তি! তিন স্বয়ংসেবক বেঙ্কাইয়া, রামনাথ ও নরেন্দ্র মোদী এখন দেশের সর্বোচ্চ সাংবিধানিক পদে। ছবি সৌজন্য: রাষ্ট্রপতির ফেসবুক পেজ
তিন মূর্তির সাংবিধানিক পদে আসীন হওয়ায় যেন দিল্লি থেকে ‘রাজধানী’ সংঘের সদর দফতর নাগপুরেই স্থানান্তরিত হয়ে যাবে। প্রণব মুখোপাধ্যায় ও হামিদ আনসারির আমলে তা পুরোপুরি সম্ভব ছিল না। স্বয়ংসেবক মোদীর নেতৃত্বে আরএসএস-এর রাজনৈতিক স্বপ্ন সফল হল শুক্রবার।
এর আগে দুই স্বয়ংসেবক অটলবিহারি বাজপেয়ী প্রধানমন্ত্রী ও ভৈরোঁ সিংহ শেখাওয়াত উপরাষ্ট্রপতি হলেও, রাষ্ট্রপতির পদে কোনও স্বয়ংসেবক বসতে পারেননি। 
শুধু এই তিন পদেই নয়, উত্তরপ্রদেশ থেকে শুরু করে মহারাষ্ট্র— দেশের নানা প্রান্তের বিজেপি শাসিত রাজ্যগুলির বেশির ভাগ মুখ্যমন্ত্রীর পদই আরএসএস স্বয়ংসেবক বা সংঘ-অনুগামীর দখলে।
অন্য দিকে, দেশের ৭০ শতাংশের বেশি রাজভবনেও এখন সংঘের আধিপত্য। রাজ্যপাল হিসেবে মোদী সরকার যাঁদের নিযুক্ত করেছেন তাঁরা কোনও না কোনও ভাবে সংঘের সঙ্গে যুক্ত।

এই বিষয়ে অন্যান্য খবর

বিদায়কালে বিস্ফোরণ, হিন্দু-মুসলমান বিতর্কে জড়ালেন উপরাষ্ট্রপতি আনসারি
মমতার মনের জোর মোদীই বাড়িয়ে দিলেন, অমিতের ছোট্ট ভুলে বড় পাওনা


স্বয়ংসেবক না হলেও এই মুহূর্তে লোকসভার স্পিকারও বিজেপির সুমিত্রা মহাজন। আর কয়েকদিন আগেই রাজ্যসভাতেও কংগ্রেসকে ছাপিয়ে বিজেপি একক বৃহত্তম দল হিসেবে উঠে এসেছে।
নরেন্দ্র মোদী-অমিত শাহদের ‘কংগ্রেস-মুক্ত ভারত’ বা ‘বিজেপি-যুক্ত ভারত’-এর স্লোগানই শুধু নয়, এর মাধ্যমে হিন্দু জাতীয়তাবাদের প্রচারই শক্তিশালী হবে বলেই মত বিশেষজ্ঞদের। 
ইতিমধ্যেই দেশের বিভিন্ন সরকারী ও শিক্ষা প্রতিষ্ঠানগুলিতে সংঘ অনুগামীদের দখলদারি বাড়তে শুরু করেছে। তা আরও বেশি মাত্রা পাবে এবার। 
আগে বিজেপির অটলবিহারী বাজপেয়ীর নেতৃত্বে সরকার হলেও একক গরিষ্ঠতা ছিল না গেরুয়া শিবিরের। চার বছর সরকার চালালেও, মেপে মেপে পা ফেলতে হয়েছিল বাজপেয়ীকে। 
তাঁর আমলে আর কে নারায়ণন (১৯৯৭-২০০২) ও এপিজে আবদুল কালামকে (২০০২-২০০৭) রাষ্ট্রপতি পেয়েছিলেন বাজপেয়ী। নারায়ণন আদতে কংগ্রেসের সদস্য ছিলেন ও কালাম এক জন অরাজনৈতিক ব্যক্তি ছিলেন।
সেই আমলে শেখাওয়াত উপরাষ্ট্রপতি হলেও, তাঁর আগে কৃষ্ণ কান্ত (১৯৯৭-২০০২) ওই পদে ছিলেন। তিনিও কংগ্রেস নেতা ছিলেন উপরাষ্ট্রপতি হওয়ার আগে।
তখন বাজপেয়ীর যা চাপ ছিল, ২০১৭ সালে মোদীর আর সেই চাপ রইল না। সংঘেরও খুশির দিন এসে গেল। তবে সেই চাপ বিরোধীরা কেমন ভাবে সামলাবেন সেটাই সব থেকে বড় চ্যালেঞ্জ।